google/wiki40b huggingface dataset:
אריק דייר

קריירה

דייר בעיר צ'לטנהאם שבמחוז גלוסטרשייר. בגיל שבע, עבר עם הוריו וחמשת אחיו לעיר ליסבון שבפורטוגל לאחר שהוצע לאמו לעבוד בתכנון אירוח התיירים ביורו 2004.

ראשית דרכו

עת ששיחק כדורגל בבית הספר הבינלאומי בליסבון, מורה ההתעמלות של דייר, מיגל סילבה, גילה את יכולתו והפנה אותו לסקאוטים של ספורטינג ליסבון, כבר בגיל 8. באפריל 2010, בגיל 16, חתם דייר על החוזה המקצועני הראשון שלו, בספורטינג ליסבון, למרות הצעות ממנצ'סטר יונייטד, ארסנל וטוטנהאם. לאחר שחתם על החוזה, מכרה ספורטינג כ-50% מזכויות השחקן שלו לסוכנות שחקנים מאירלנד.
בינואר 2011, דייר הצטרף לאברטון בהשאלה ל-5 חודשים. הוא לא זכה להזדמנויות בקבוצה הבוגרת בתקופה זו, אך הוביל את קבוצת הנוער של המועדון לזכייה בפרמייר ליג לנוער. דייר נתקל בקשיי הסתגלות בחזרה שלו לאנגליה, אך בתום העונה הסכים להישאר בהשאלה באקדמיה של אברטון לעונה נוספת.

ספורטינג ליסבון

ב-26 באוגוסט 2012, דייר רשם את הופעת הבכורה שלו בקבוצת המילואים של ספורטינג ליסבון, בניצחון 3-1 על אתלטיקו קלוב, לאחר שהחליף את דייגו רוביו בדקה ה-77. בחודש נובמבר של אותה שנה, כבש דייר את שער הבכורה שלו, בבעיטה חופשית, בניצחון 3-1 נגד קבוצת המילואים של בנפיקה ליסבון, בליגת המשנה הפורטוגלית. כמה ימים לאחר מכן, ערך דייר את הופעת הבכורה שלו בקבוצה הבוגרת של המועדון, בניצחון 1-0 על ספורטינג בראגה, ואף בישל את שער הניצחון. ב-26 בנובמבר, הוא כבש את שער הבכורה שלו בקבוצה הבוגרת, בתיקו 2-2 נגד מוריירנסה.
בשנים שלאחר מכן רכש לעצמו דייר מעמד קבוע בסגל של הקבוצה הבוגרת של ספורטינג ליסבון, והופיע פעמים רבות במשחקי הליגה.

טוטנהאם

ב-2 באוגוסט 2014, רכשה טוטנהאם את דייר תמורת כ-4 מיליון פאונד. דייר חתם על חוזה ל-5 שנים במועדון, ורשם את הופעת הבכורה שלו במחזור הראשון של עונת 2014-15 בפרמייר ליג, נגד וסטהאם יונייטד, וכבש בתוספת הזמן את שער הניצחון. שמונה ימים לאחר מכן, כבש שוב, הפעם בוויט הארט ליין, נגד QPR.
ב-9 בספטמבר 2015 חתם דייר על חוזה חדש, עד 2020. בתחילת העונה, הוסט מעמדת הבלם לעמדת הקשר האחורי על ידי מאמנה החדש של טוטנהאם, מאוריסיו פוצ'טינו. מאז הפך דייר לשחקן מוערך מאוד באנגליה וכונה על ידי פרשנים רבים, ביניהם גם תיירי הנרי, כ"עוגן הגנתי". הוא סיים את העונה עם 4 כיבושים ב-51 משחקים בכל המסגרות.
ב-13 בספטמבר 2016, האריך דייר שוב את חוזהו בטוטנהאם, הפעם עד 2021.

קריירה בינלאומית

למרות גישושים מצד התאחדות הכדורגל הפורטוגלית, זכה דייר לזימון לנבחרת הנוער של אנגליה, בטורניר שנערך ב-2011 באלגרבה שבפורטוגל, עת ששיחק בקבוצת הנוער של אברטון. מאז עבר דייר בנבחרות הנוער השונות של אנגליה והיה חלק גם מהסגל של אנגליה לגביע העולם עד גיל 20, אך נבחרתו הודחה כבר בשלב הבתים.
ב-5 בנובמבר 2015, זומן דייר לראשונה, על ידי רוי הודג'סון, לסגל נבחרת אנגליה למשחקי הידידות נגד ספרד וצרפת. הוא נכנס כמחליף בדקה ה-63 נגד ספרד, לצד חברו לקבוצה דלה אלי, ונבחרתו הפסידה 2-0. כשבוע לאחר מכן פתח לראשונה בהרכב הנבחרת, בניצחון 2-0 נגד צרפת, באצטדיון וומבלי. ב-26 במרץ 2016, דייר כבש את שערו הראשון בנבחרת, בניצחון 3-2 נגד גרמניה.
דייר היה חלק מנבחרת אנגליה ביורו 2016, וכבש שער בבעיטה חופשית בתיקו 1-1 מול נבחרת רוסיה בסטאד ולודרום.
דייר נכלל בסגל של הנבחרת למונדיאל 2018 ,והוא היה זה שכבש את הפנדל המכריע בדו-קרב הפנדלים בשמינית הגמר נגד נבחרת קולומביה.
חתול מדבר סיני

מאפיינים

חתול המדבר הסיני דומה במראהו לחתול בר אירופאי, למעט בצבע פרוותו. אורכו 80 ס"מ ועוד 35 ס"מ זנב. משקלו כ-6 ק"ג. צבע פרוותו כצבע חול, בחלקו התחתון צבעה לבנבן, ועל זנבו ורגליו טבעות שחורות. בנוסף על פרוותו מצויים פסים אנכיים לבנים, שעשויים להיות קשים להבחנה. 
חתול זה נפוץ באזורים הבאים בסין: טיבט, צ'ינגהאי, גאנסו וסצ'ואן.
חתול המדבר הסיני פעיל בלילה; הוא צד מכרסמים, פיקות וציפורים. חתול המדבר הסיני מוגדר כמין מוגן בסין, אולם הוא עדיין מצוי בסכנה וזאת מחמת הרעלות מאורגנות של פיקות, שמהוות את טרפו העיקרי; הרעלות אלו גורמות להמתתם של חתולים אלו שלא בכוונה, או לירידה בבסיס המזון שלהם. להרג הפיקות השתמשו עד 1978 באבץ פוספיד (Zn₃P₂), ואולם זה התגלה כפוגע גם בטורפים אשר ניזונים מהפיקות והשימוש בחומר הופסק.
תקופת הרבייה של חתול המדבר הסיני נמשכת מינואר ועד מרץ. הגורים נולדים במאי ובכל המלטה בין 2 ל-4 גורים, אלו הופכים לעצמאיים לאחר כ-7-8 חודשים מלידתם.
כלל לופיטל

בחשבון אינפיניטסימלי, כלל לוֹפּיטָל (L'Hôpital) הוא כלל המסייע בחישוב גבולות שצורתם אינה מוגדרת, כגון גבולות מהצורה  או , באמצעות גזירה, שמעבירה את הגבולות לצורה מוגדרת היטב. הכלל מאפשר להחליף את המונה והמכנה בנגזרת שלהם, פעולה העשויה לפשט את חישוב הגבול באופן משמעותי.
טרנספורמציות שגרתיות מאפשרות לטפל בעזרת הכלל גם בגבול שבו יש מכפלה מהצורה  , או .
כלל לופיטל התגלה על ידי יוהאן ברנולי, אולם תלמידו המרקיז דה לופיטל היה הראשון לפרסם אותו בספר.

כלל לופיטל (עבור גבול מהצורה 
  
    
      
        
          
            
              0
              0
            
          
        
      
    
    {\displaystyle \textstyle {\frac {0}{0}}}
  
)

נניח כי  ו- הן שתי פונקציות גזירות בסביבה מנוקבת של נקודה a (ממשית, או ), וש-. אם הגבול  קיים, אז גם הגבול  קיים, ושווה ל .

הוכחה  (עבור גבול מהצורה 
  
    
      
        
          
            
              0
              0
            
          
        
      
    
    {\displaystyle \textstyle {\frac {0}{0}}}
  
)

לכל  קיים  כך שלכל  המקיים    מתקיים   ולכן, לפי משפט הערך הממוצע של קושי
 לכל  המקיימים . 
אם נשאיר את  קבוע ואת  נשאיף ל נקבל
כלומר,  כאשר .
לכן, . מש"ל.

כלל לופיטל (עבור גבול מהצורה 
  
    
      
        
          
            
              ∞
              ∞
            
          
        
      
    
    {\displaystyle \textstyle {\frac {\infty }{\infty }}}
  
)

נניח כי  ו- הן שתי פונקציות גזירות בסביבה מנוקבת של נקודה a (ממשית, או ), וש-. אם הגבול  קיים, אז גם הגבול  קיים, ושווה ל .

הוכחה  (עבור גבול מהצורה 
  
    
      
        
          
            
              ∞
              ∞
            
          
        
      
    
    {\displaystyle \textstyle {\frac {\infty }{\infty }}}
  
)

לכל  קיים  כך שלכל  כך ש    מתקיים   ולכן, לפי משפט הערך הממוצע של קושי
 לכל  המקיימים . 
נגדיר       
נשים לב ש    
נשים לב שאם נשאיר את  קבוע ואת  נשאיף ל נקבל .  
מכאן קל להוכיח שעבור  קבוע המקיים   קיים  כך שלכל  כך ש     מתקיים  וכן,
לכן,

גבולות נוספים

בעזרת הכלל ניתן לחשב גם גבולות מהצורה : 
נניח כי  ואנו רוצים לחשב את 
אז 
וניתן להשתמש על ביטויים אלו בכלל לופיטל.
נניח כי  ואנו רוצים לחשב את .
אז מתקיים:
וכעת יש במעריך גבול מהצורה  שבו כבר יודעים לטפל.
Jewish Quarterly Review

The Jewish Quarterly Review (בראשי תיבות: JQR) הוא כתב עת מדעי הנתון לביקורת עמיתים המתמקד במחקרים ביהדות. הוא מתפרסם פעם עם בשלושה חודשים עבור מרכז הרברט ד. כץ למחקרי יהדות מתקדמים (Herbert D. Katz Center for Advanced Judaic Studies) הנמצא באוניברסיטת פנסילבניה. העורכים הנוכחיים הם אליוט הורוביץ (Elliott Horowitz) ודייוויד נץ מיירס (David N. Myers), פרופסור להיסטוריה יהודית ב-UCLA. כתב העת זמין למנויים דרך מאגרי המידע המקוונים פרויקט MUSE ו-JSTOR.
כתב העת נוסד בלונדון ב-1889 על ידי ישראל אברהמס וקלוד מונטיפיורי כתוצאה של התפתחות תנועת חכמת ישראל. הוא כתב העת הוותיק ביותר בשפה האנגלית בנושא מחקר יהדות. 
בין התורמים החשובים נמצאים שניאור זלמן שכטר, אלכסנדר אלטמן, מיכאל פרידלנדר, שלמה צייטלין, לוי גינצבורג, מנחם קלנר, אלקן נתן אדלר, וילהלם באכר, דוד קאופמן, אדולף נויבאואר, משה שטיינשניידר, רפאל שרף וישראל זנגוויל.
טיפוס (תעופה)

בתעופה, טיפוס או נסיקה הוא שלב שבו כלי טיס נוסק מעלה. כמו כן, זהו השלב הלוגי שבא מיד לאחר ההמראה וקודם לשיוט. את הטיפוס מבצעים בהדרגה עד שכלי הטיס מגיע לרום טיסה מוסכם מראש.

ביצוע טיפוס

המטוס עושה שימוש בדחף הגובר על כוח הגרר המופעל עליו ומשיג עילוי. בנוסף הטייס עשוי להרים את אף המטוס ועל ידי כך לשנות את הכיוון בו פועל הדחף ועל ידי כך ליצור רכיב אנכי המושך את המטוס כלפי מעלה ומתווסף לעילוי הקיים.
המטוס יפסיק לעלות ברגע שכוח מנועיו לא יוכל להתגבר על הכוחות המתנגדים לו, כלומר המטוס יגיע לסייג הרום שלו. לחלופין, הטיפוס ייפסק כאשר הטייס ינמיך את עוצמת המנועים בכוונה תחילה ויאזן את אף המטוס למטרת שמירה על גובה אחיד וכניסה למצב שיוט.

שלב הטיפוס

כאמור, הטיפוס מתבצע מיד לאחר המראת המטוס והוא קודם לשלב השיוט. המטוס נוסק עד לגובה ידוע מראש אותו קובע הטייס בהתאם להנחיות שניתנו לו ממגדל הפיקוח. בטיסות ארוכות, טיסות מסחריות בעיקר, המטוס מבצע טיפוס, נכנס למצב שיוט וחוזר חלילה. ככל שהדלק במטוס אוזל כך המטוס קל יותר וניתן לטפס עימו לרום גבוה יותר. 
ככל שמתקדמים בשלב הטיפוס, קצב הטיפוס (ידוע גם בשם "קצב נסיקה") הולך ויורד. זאת מאחר שככל שנוסקים האוויר נהיה דליל יותר. 
ניתן גם להשיג טיפוס מבלי להיעזר במנועים. דבר זה קורה באזורים בהם ישנה פעילות עזה של רוחות וזרמי אוויר עולים, אך רוב המטוסים אינם מותאמים לביצוע טיפוס פסיבי. כניסה לאזור זה כרוכה בסכנה ולרוב רק דאונים מבצעים טיפוס פסיבי.
השלב ההפוך לטיפוס הוא הנמכה, שלב בו מורידים את גובה המטוס בהדרגה.
אלפרד ניומן

ביוגרפיה

ניומן נולד כבכור למשפחה בת עשרה ילדים, בעיירה ניו הייבן בקונטיקט. כבר בילדותו התגלה כעילוי מוזיקלי של ממש, ובגיל חמש החל ללמוד פסנתר אצל זיגמונד סטויובסקי. הוא עזר להוריו להשלים את הכנסתם על ידי נגינה בתיאטראות ובמסעדות. כילד נסע יחד עם תיאטרון נודד כשהוא מנגן בפסנתר ומלווה את הזמרת גרייס לה-רו, מופע שנקרא "הילד הפסנתרן המופלא" ("The Marvelous Boy Pianist").
בנוסף למד גם הלחנה יחד עם רובין גולדמרק. בגיל 20 עבר ניומן לגור בניו יורק, שם פתח בקריירה ארוכה בת 10 שנים כמנצח של מחזות זמר שהולחנו על ידי ג'ורג' גרשווין, ריצ'רד רוג'רס, וג'רום קרן בברודוויי. ב-1930 עבר יחד עם ידידו אירווינג ברלין להוליווד. בלוס אנג'לס קיבל שיעורים פרטיים מהמלחין הידוע ארנולד שנברג.

קריירה בקולנוע

לאחר שסיים לעבוד יחד עם אירווינג על סרט שנקרא "Reaching for the moon", החל ניומן לעבוד אצל סמואל גולדווין, כשכתב את הפסקול להפקתו של גולדווין "Street Scene". על שיר הנושא והפתיחה של הסרט חזר ניומן כמה פעמים בעבודות אחרות שלו, וגם בסרט "How To Marry A Millionaire" מ-1953, ובו ניומן נראה אף הוא עצמו כשהוא מנצח על התזמורת.
ב-1939 החל ניומן בקריירה של 21 שנים כמלחין פסקולים עבור חברת פוקס. תרועת החצוצרות המושמעת במקביל להצגת לוגו החברה בתחילת סרטיה היא פרי הלחנתו. באותה שנה חיבור את המוזיקה לסרט בו ג'סט בבימויו של ויליאם וולמן.
ב-1941 חיבר את הפסקול לסרטים דם וחול וציד אדם.
ב-1943 חיבר את הפסקול לסרט שירת ברנדט.
ב-1945 חיבר את הפסקול לסרט אילן גדל בברוקלין. ולסרט בצבת הקנאה.
ב-1956 חיבר את הפסקול לסרט אנסטסיה. ב-1957 חיבר את הפסקול לסרט אהבת אפריל. ב-1974 חיבר את הפסקול לסרט האסונות נמל תעופה 1975.
כשעבד בחברת פוקס פיתח שיטה שנקראה "שיטת ניומן" ("The Newman System"), שהיא תזמון הפסקול יחד עם הסרט והקטעים שבו. השיטה עדיין נמצאת בשימוש כיום. לאחר שעזב את פוקס ב-1960, החל לעבוד באופן עצמאי. הוא כתב כמה פסקולים לחברת MGM, והוציא מספר אלבומים חדשים לשוק. ניומן היה פעיל עד סוף חייו, וכתב את הפסקול לסרט "נמל תעופה (1970)" ממש לפני מותו.
לאחר מותו הפיק לזכרו ג'ורג' קורנגולד תקליט בעבודה משותפת עם התזמורת הפילהרמונית הלאומית שניגנה וביצעה את יצירותיו. במשך זמן רב לא זכה הדיסק לפרסום ונרכש רק על ידי אספנים, אבל לאחר כמה שנים הופץ הדיסק בגרסת CD משולבת בדולבי סאונד.
משה לדור

ביוגרפיה

לדור נולד וגדל בקיבוץ מצובה. בילדותו הצטרף לשליחות הוריו לאוסטרליה ולארצות הברית. לדור בעל תואר ראשון מהפקולטה למשפטים באוניברסיטה העברית בירושלים ותואר שני במינהל ציבורי מאוניברסיטת הרווארד. בוגר תוכנית לפיתוח מנהיגות של קרן וקסנר. 
הוא הצטרף לפרקליטות המדינה ב-1978, והיה לפרקליט מחוז ירושלים ב-1994.

כפרקליט המדינה

בתקופת כהונתו כפרקליט המדינה, מ-17 בדצמבר 2007 ועד 16 בדצמבר 2013, הועמדו לדין מספר גדול של פוליטיקאים, לרבות שר האוצר, אברהם הירשזון וראש הממשלה אהוד אולמרט. 
בנובמבר 2009 כתב מכתב פומבי היוצא נגד תוכניתו של שר המשפטים יעקב נאמן לפיצול תפקיד היועץ המשפטי לממשלה, וטען כי התוכנית רוויית סכנות וכי התוכנית המוצעת, שתפצל בין מוסדות היועץ המשפטי לממשלה והפרקליטות, תפגע פגיעה קשה באכיפת החוק בישראל. עוד טען כי מדובר במהפכה במבנה מערכת המשפט הישראלית, ועל כן דרוש דיון מעמיק בהליך פומבי, ולא "שיחות בארבע עיניים" אותן קיים שר המשפטים.
בשנת 2012 התנצל בפני אהוד אולמרט, לאחר שזה הגיש תביעת דיבה נגדו.
לדור נשוי ואב לשלושה.
קב (מידת נפח)

קב היא מידת נפח תלמודית ששימשה בעיקרה למדידת דברים יבשים כגון תבואה וכדומה. מידה זו נזכרת פעם אחת בתנ"ך בספר מלכים: "וַיְהִי רָעָב גָּדוֹל בְּשֹׁמְרוֹן וְהִנֵּה צָרִים עָלֶיהָ עַד הֱיוֹת רֹאשׁ־חֲמוֹר בִּשְׁמֹנִים כֶּסֶף וְרֹבַע הַקַּב חרי (ק' דִּב־) יוֹנִים בַּחֲמִשָּׁה־כָסֶף".
הקב הוא 4 לוגים שהם 24 ביצים, על פי נוסחת המרת המידות "כאסקל"ב יגוד"ו".

שיעור הקב במידות זמנינו

באחרונים נחלקו בגודל שיעור הקב במידות הנהוגות כיום, הדעה הרווחת היא כדעת הרב חיים נאה שקב הוא 1.38 ליטר, ולדעת החזון איש שיעורו הוא 2.39 ליטר.
רולה פלויד

קורות חייו

בשנת 1866 הגיעה ליפו קבוצה בת 157 איכרים ממדינת מיין בארצות הברית, בהנהגת הכומר המורמוני לשעבר ג'ורג' ג'ונס אדמס, והקימה במקום מושבה. בתחילה התגוררו המהגרים החדשים באוהלים ובתנאים קשים עד קבלת האישור מהטורקים לבניית המושבה. בתקופה זאת נפטר בנו של פלויד. המושבה נתקלה בקשיים רבים ובסופו של דבר ננטשה בשנת 1868, מרבית תושביה עזבו את ארץ ישראל, ובתיה נמכרו לקבוצת הטמפלרים הגרמנים. רולה פלויד ואשתו תיאודוציה (דוֹשָה) היו חברים בכנסיית המשיח (Church of the Messiah) של אדמס, אשר התפצלה מן התנועה המורמונית, אך לא עזבו את ארץ ישראל עם פרוקה. בהגיעם ממיין הביא איתו מרכבת סוסים (אשר הייתה קרויה בתקופה זאת דיליז'אנס) מסוג Maine Spring Wagon הראשונה מסוג זה בארץ ישראל. אחרי שנתיים בארץ דיבר ערבית שוטפת וב-1867 יסד את קו המרכבות הראשון בארץ ישראל בין יפו לירושלים. על מנת שיוכל להדריך תיירים השתלם בגאוגרפיה של ארץ ישראל ובכתבי הקודש ובהיסטוריה של אתרי התיירות בארץ.
ב-1 במאי 1868 חתם רולה פלויד חוזה בלעדיות עם השלטונות בהולכת נוסעים (בין אם בכירכרה או בין על גבי סוסים) אך אחרי שמונה חודשים משלא קיבל את שכרו ביטל את העסקה. 
עם פרוק המושבה עבר לירושלים יחד עם קבוצה קטנה של בני המושבה שכללה את הרברט קלארק (לימים סגן הקונסול האמריקאי בארץ ישראל). פלויד היה אח בלשכת ברקאי של הבונים החופשיים, ולימים היה אף נשיא הלשכה. אח נוסף בלשכה, ערבי נוצרי ממוצא לבנוני בשם אלכסנדר הווארד (במקור - אסכנדר עוואד), שימש כנציג חברת התיירות תומאס קוק בארץ ישראל. 
בסתיו 1879 חתם על הסכם העסקה בחברת קוק. במסגרת תפקידו נודע פלויד כמדריך תיירים מעולה, בעל כישרונות לוגיסטיים, וידע רב. בין היתר היה פלויד המדריך הצמוד של מבקרים נודעים כמו יוליסס ס. גרנט (בשנת 1878) ויורש העצר האוסטרי (בשנת 1881), בביקורם בארץ ישראל. לאחר מריבה עם תומאס קוק הפך פלויד למדריך תיירים עצמאי. המאבק בין החברות היה כוחני. חברת קוק חייבה את כל ספקיה לחתום בחוזה על סעיף שמנע מהם לעבוד עם פלויד, אך פלויד המשיך לזכות בהצלחה רבה כמדריך. 
בנובמבר 1902 יושרו ההדורים בין פלויד וקוק והוא חזר לעבוד עם החברה.
פלויד התאלמן ב-1899 ונשא לאישה את מרי ג'ין קלארק לייטון (בתה של אלן קלארק) . הוא הלך לעולמו בשנת 1911 ונקבר בבית הקברות הנוצרי בעמק רפאים (הסמוך למושבה הגרמנית בירושלים).

בית פלויד בירושלים

כאמור, עם פרוק המושבה האמריקאית ביפו עבר פלויד לירושלים לבית שאותו רכש בפינת הרחובות אגריפס וקינג ג'ורג'. בית זה הפך למרכז של הקהילה המורמונית בירושלים, ומקום ביקור לצליינים המורמונים אשר הגיעו אל העיר. את חצר ביתו חילק ליחידות דיור קטנות ורבות. בימי ראשית העלייה השנייה הושכרו יחידות אלו לצעירים, בני העלייה, אשר עבדו כפועלים בירושלים וכתלמידים בבצלאל - ונודעו בתור 'קומונת הסתתים'. בין הצעירים אשר התגוררו בחצרו היו אלכסנדר זייד, יצחק בן-צבי ורחל ינאית ודוד בן-גוריון. 
בשנת 1911 הגיע רולה פלויד לסיכום עם ריז ג'נקינס, שליח 'העצרת הכללית' המורמונית על מכירת הבית תמורת 25 אלף דולר, ואולם לבסוף, לאחר מותו של פלויד, החלה התנועה המורמונית לשכור את הבית שכונה 'בית הקדושים' מאשתו. בקיץ 1913 הוקם בבית בית ספר שמנה 45 תלמידים. עם פרוץ מלחמת העולם הראשונה עזבה משפחת פלויד את הארץ, אך ג'נקינס נשאר והמשיך לנהל את בית הספר. עם נסיגת הטורקים מירושלים נלקח ג'נקינס לבית כלא בדמשק.
לימים הקים בנו של פלויד, אלברט, את קולנוע עדן במקום.
פרנסיזה שרה

פְרַנְסיזָה שרה (Francesa Sarah; 'שרה הצרפתייה') הייתה מיסטיקנית יהודייה שפעלה בעיר צפת במאה השש עשרה. היא זכתה להתגלות של 'מגיד', ובכך דמתה לכמה מקובלים גברים בני תקופתה ומקומה (דוגמת רבי יוסף קארו). 
מקור מידע מרכזי ורב ערך לפעילותן הרוחנית והמיסטית של נשים בקבלה הצפתית בת תקופתה משמש "ספר החזיונות" לרבי חיים ויטאל, תלמידו של האר"י, שבו מסופר כי הייתה "רואה בהקיץ מראות ושומעת קול מדבר עמה" (כלומר, שהתגלה בפניה מגיד). מסופר כי פעם חזתה מגפה, ושכנעה את מנהיגי הקהילה לצום כדי למנוע את האסון (שאכן לא התרחש, כנראה). לדברי פרופ' יורם בילו מקרה זה הוא היחיד הידוע על אישה שהתגלה אליה מגיד.
אדוארד פון בהם-ארמולי

קריירה מוקדמת

פון בהם-ארמולי נולד באנקונה ב-12 בפברואר 1856 לאביו גאורג בהם, שהיה קודם לכן סרן בצבא האוסטרי, ושירת כסמל בקרב נובארה ב-1849, ועם פרישתו הועלה לדרגת רב-סרן. ב-1885 קיבל האב תואר אצולה והוסיף לשם המשפחה את שם נעוריה של האם (ארמולי), ומאז נודעה המשפחה בשם פון בהם-ארמולי.
בשנת 1875 התגייס פון בהם-ארמולי לצבא האוסטרו-הונגרי, ומילא בו תפקידי פיקוד ומטה. ב-1905 מונה למפקד דיוויזיית הפרשים ה-7, וב-1912 הועלה לדרגת פלדמרשל-לוטננט. ב-1909 מונה למפקד הדיוויזיה ה-12, ב-1911 מונה למפקד הקורפוס ה-1, וב-1912 הועלה לדרגת גנרל חיל הפרשים.

מלחמת העולם הראשונה

עם פרוץ המלחמה מונה פון בהם-ארמולי למפקד הארמייה השנייה, שהשתתפה במערכה על סרביה, ולאחר מכן הופנתה לחזית המזרחית. הארמייה בפיקודו לחמה בקרב גליציה, אך הגיעה מאוחר מכדי לשנות את התוצאות. לאחר מכן השתתפה הארמייה בקרב על הוויסלה ובמתקפת הקרפטים.
בקיץ 1915 השתתפה הארמייה בפיקודו במתקפת גורליצה-טרנוב, וב-22 ביוני 1915 כבשה את לבוב. בספטמבר 1915 מונה בנוסף פון בהם-ארמולי למפקד קבוצת הארמיות פון בהם-ארמולי. ב-1 במאי 1916 קודם פון בהם ארמולי לדרגת גנרל אוברסט. בקיץ 1916 לחם עם הכוחות שבפיקודו (הארמיות האוסטריות הראשונה והשנייה) בבלימת מתקפת ברוסילוב. ביולי 1917 בלם עם הכוחות שבפיקודו (ארמיית הדרום הגרמנית והארמיות האוסטריות השנייה והארמייה השלישית) את מתקפת קרנסקי, ולאחר מכן ב-3 באוגוסט כבש בסיוע כוחות גרמניים את צ'רנוביץ.
ב-31 בינואר 1918 קודם פון בהם ארמולי לדרגת גנרלפלדמרשל בצבא האוסטרו-הונגרי. לאחר מכן השתתף עם כוחותיו בכיבוש אוקראינה ובהפקעת מזון ממנה למעצמות המרכז, וב-16 במאי 1918 פרש מהצבא לאחר שהוחלט על פירוק קבוצת הארמיות שלו.

לאחר המלחמה

לאחר פרישתו התגורר פון בהם-ארמולי בטרופאו בשלזיה האוסטרית, שהפכה להיות חלק מצ'כוסלובקיה. ממשלת צ'כוסלובקיה התייחסה אליו בכבוד רב ואף שילמה לו את הפנסיה. ב-1928 קיבל את דרגת גנרל הצבא בצבא צ'כוסלובקיה, למרות שמעולם לא שירת בו.
ב-1938 עם סיפוח חבל הסודטים לגרמניה, נהיה פון בהם-ארמולי אזרח גרמני, ואף קיבל דרגת כבוד של גנרלפלדמרשל בצבא הגרמני. ב-9 בדצמבר 1941 מת פון בהם-ארמולי בטרופאו, וזכה להלוויה ממלכתית בטקס צבאי מלא בווינה.
פין (מפרשית)

מפרשית הפין (Finn) היא סירה אולימפית המיועדת לשייט אחד. הסירה עוצבה בשנת 1949 על ידי מעצב סירות הקנו ריכרד סרבי עבור אולימפיאדת הקיץ בהלסינקי. מאז הופעת הדגם לראשונה, הסירה משתתפת בכל אולימפיאדת קיץ, דבר שגורם לה להיות אחת הסירות היותר פופולריות בין סירות המפרש האולימפיות.

שינויים בעיצוב

למרות שגוף הפין השתנה במקצת מאז 1949, היו התפתחויות אחרות הקשורות לשליטה במפרשים. התרנים המקוריים היו עשויים עץ, אשר הוא חומר קשה. בשנות השישים המאוחרות ותחילת שנות השבעים התחילו להחליף את תורני העץ בתורני אלומיניום, אשר הוא חומר יותר גמיש ונותן יותר שליטה בצורת המפרשים בצורה משמעותית מהעץ. תורני האלומיניום התפרסמו בעיקר אחרי המשחקים האולימפיים של שנת 1972 בקיל, כאשר הם סופקו לראשונה לשייטים אולימפיים. לאחרונה, תרנים עשויים סיבי פחמן החלו להופיע בציי Finn תחרותיים. המפרשים גם הם עברו שינוי משמעותי וכעת הם עשויים ברובם קוולר.
ליבי לי

הסדרה

ליבי לי היא ילדה בת שבע בעלת דמיון מפותח, התלהבות וסקרנות היוצאת למסע בכדי להבין את העולם סביבה. חבריה של ליבי לי עוזרים לה להתמודד עם בעיות בהן היא נתקלת במהלך הרפתקאותיה.

דמויות נוספות

טימי - ילד סקרן ואחד מהחברים הטובים ביותר של ליבי לי.
פיי - ילדה רגישה ועקשנית ואחת החברות הכי טובות של ליבי לי.
הדוב הורוד - החבר הדמיוני של ליבי לי. כאשר ליבי עושה טעויות הוא מופיע ועוזר לה לפתור אותן.
מאו מאו - חתול המחמד של ליבי, אדיש ואוהב לנמנם כל הזמן.
סקנדיום

תכונות

סקנדיום הוא מתכת מעבר, רכה, לבנה-כסופה ומאוד קלה. כשנחשף לאוויר, סקנדיום מתעטף במעטפת צהבהבה או ורודה. סקנדיום יותר דומה לאיטריום ומתכות נדירות אחרות מאשר לאלומיניום או טיטניום (שיותר קרובים אליו בטבלה המחזורית). דרגת החימצון הנפוצה ביותר של סקנדיום היא 3+. סקנדיום עמיד בפני חומצות כמו חומצה חנקתיתHNO₃ וחומצה פלואורית HF. אבקה מתכתית של סקנדיום מתלקחת במהירות הבזק.

שימושים

בארצות הברית משתמשים מדי שנה ב-20 קילוגרם בקירוב של תחמוצת סקנדיום (Sc₂O₃) בייצור מנורות חזקות במיוחד. סקנדיום יודי מוסף למנורות כספית ומפיק אור חזק מלאכותי שמזכיר את אור השמש. בכל העולם משתמשים מדי שנה ב-80 קילוגרם בקירוב בייצור נורות. האיזוטופ הרדיואקטיבי ⁴⁶Sc משמש בבתי זיקוק של שמן כסמן רדיואקטיבי.
שימוש אחר של סקנדיום הוא בסגסוגת יחד עם אלומיניום, שאיתה בונים מטוסים, שלדות לאופניים, מחבט בייסבול וכדומה. כשסקנדיום מוסף לאלומיניום, הוא מחזק אותו (גם בטמפרטורות גבוהות) ומגביר את גמישותו. כמו כן, סקנדיום מונע סדקים שנוצרים בריתוך בסגסוגות אלומיניום.

היסטוריה

סקנדיום (בלטינית: Scandia, מילה שפירושה סקנדינביה) זוהה על ידי לרס פרדריק נילסון ב-1879 בזמן שהוא וקבוצתו חיפשו אחר מתכות אדמה נדירות. נילסון השתמש בניתוח ספקטרום כדי למצוא את היסודות הנמצאים במינרלים אוקסניט (euxenite) וגדוליניט (gadolinite). כדי לבודד את היסוד, הכין 10 ק"ג של אוקסניט עם משקעי אדמה נדירה כדי ליצור כ-2 גרם תחמוצת סקנדיום (Sc₂O₃) מאוד טהורה.
דמיטרי מנדלייב חזה כמה ממאפייניו של יסוד זה, שהוא קרא לו אקבורון תוך שימוש בחוק המחזוריות. הכימאי השוודי פאר תאודור קלב (Per Teodor Cleve) גילה את הסקנדיום בערך באותו הזמן בו גילה אותו נילסון אך בניגוד לנילסון, קלב היה נחוש בדעתו כי סקנדיום זהה לאקבורון.

צורה בטבע

מינרלים נדירים מסקנדינביה כמו תורטוויטית (Sc,Y)₂Si₂O₇)), אוקסניט וגדוליניט הם המקורות היחידים לסקנדיום מרוכז (שמעולם לא נמצא בצורתו החופשית).
סקנדיום הוא היסוד ה-23 הכי נפוץ בשמש ובכוכבים אחרים, אבל בכדור הארץ הוא היסוד ה-50 הכי נפוץ. סקנדיום מפוזר בעולם ומופיע בכמויות מזעריות ביותר מ-800 מינרלים.
רוב הסקנדיום בעולם מרוכז במאגר הצבאי מברית המועצות לשעבר, שבודדו אותו מפסולת אורניום. אין מקום ייצור עיקרי של סקנדיום באמריקה ובאירופה.
וילה טריסינו (ויצ'נצה)

ג'יאנג'ורגו' טריסינו

ג'אנג'ורגו' טריסינו (1550-1478) היה האציל הוויצ'נטי שהביא את אנדראה פלאדיו אל תחום האדריכלות, וככל הנראה אירע הדבר בווילה טריסינו. כאן פגש את פלאדיו, עמד על כישוריו ועל הפוטנציאל היצירתי הגלום בו וכאן גרם למהפך שהפכו מבנאי לאדריכל מתכנן. טריסינו היה איש הרוח והאינטלקטואל המוביל של העיר ויצ'נצה. הוא כתב שירה ומחזות ברוח המורשת הקלאסית הקדומה. טריסינו היה האיש שהעניק לאדריכל הצעיר את השם "פלאדיו" (שמו המקורי היה אנדראה די פייטרו דלה גונדולה), שבאמצעותו ייחס לו את החכמה של פלאס–אתנה, אלת החכמה של היוונים הקדמונים. הקשרים עם טריסינו הביאו לכך שפלאדיו הפך להיות אדריכל מבוקש מאוד באזור הוונטו. המפנה החשוב אירע כאשר בשנת 1541 נסע, יחד עם טריסינו, בפעם הראשונה, לרומא. המפגש עם בניני רומא, העתיקים ובני זמנו, הוא שהאיר את עיניו של פלאדיו והביאו למה שהיה אחר כך. 
וילה טריסינו היא ציון דרך היסטורי, יותר מאשר אדריכלי, ומכאן מקומה במורשת העולמית. הווילה עצמה היא מבנה ששופץ והורחב על ידי טריסינו עצמו, שהיה בעל כישורים של מתכנן ושרטט.
מזרקת בקינגהאם

מזרקת בקינגהאם (באנגלית: Buckingham Fountain) היא מזרקת מים מפורסמת אשר ממוקמת בגראנט פארק באזור "הלולאה" בשיקגו.
המזרקה עצמה עוצבה על ידי אדוארד בנט והפסלים הממוקמים על המזרקה עוצבו על ידי ז'אק לאמברט בהשראת מזרקת לאטונה בארמון ורסאי. המזרקה נתרמה לעיר על ידי קייט באקינגהם לזכר אחיה, קלארנס בקינגהאם.
המזרקה נפתחה באופן רשמי ב-26 באוגוסט 1927. המזרקה פועלת מ-8:00 בבוקר עד 11:00 בלילה כל יום מאמצע חודש אפריל עד אמצע חודש אוקטובר, בתלות במזג האוויר. כל שעה עגולה המזרקה משפריצה זרם חזק של מים בגובה 46 מטר באוויר במשך 20 דקות. בחשכה, מתלווה למיצג גם מופע אור-קולי. המופע האחרון בשעות הלילה מתחיל ב-10:00 בלילה.
המזרקה מכילה 5.7 מיליון ליטרים של מים. במשך המיצג שמתקיים כל שעה, מוזרמים מעל 53,000 ליטרים של מים לדקה דרך 133 סילונים שונים.
קו G של הרכבת התחתית של ניו יורק

מסלול הקו

הקו מתחיל את מסלולו בצפון ברוקלין מתחנת קורט סקוור אשר היא תחנה גדולה שעוברים בה קווים רבים. מהתחנה פונה הקו במסלול מיוחד משלו לכיוון דרום ברוקלין שם הוא נפגש במספר תחנות מצטלבות עם קווים אחרים. באזור בורהם היל נפגש מסלול הקו עם קו F ויורד דרומה. תחנתו הסופית של הקו היא בשכונת קנזינגטון שבדרום ברוקלין.
ראובן אהרונוביץ'

משפחתו

אביו יצחק היה בנו של שמואל והם גרו באוזורקוב שבפולין. יצחק אביו עלה לארץ יחד עם אשתו לאה פראדל לבית שטרנפלד. נולדו להם תשעה ילדים והוא נפטר בשנת תרצ"ט. פערל (פנינה) אשתו של ראובן הייתה בתם של יהודה אריה לייב בן יעקב קלמן פרושינובסקי, כולם חסידי גור.

עיסוקו

אהרונוביץ כיהן כמנהל בנק אגודת ישראל באוזורקוב. 
עם הפיכת בני ברק למועצה מקומית נתמנה אהרונוביץ לאחד מ-11 חברי הנהלתה כנציג פועלי אגודת ישראל. לקראת הבחירות הראשונות למועצה הוא היה ליו"ר ועדת הבחירות והתמודד בראשות הרשימה המשותפת של אגודת ישראל ופועלי אגודת ישראל. 
בשנת 1947 היה רשם לשכת העבודה של הפועלים מטעם פועלי אגודת ישראל. במשך שנים רבות כיהן במועצה, היה סגנו של ראש העיר וממונה על תיק הסעד. בשנת 1953 החליטה מועצת העירייה על שדרוגו לסגן בשכר דבר שהביא למתיחות בינו לבין ראש העיר גרשטנקורן. לאחר התפטרות יצחק גרשטנקורן מראשות העיר במאי 1954, הוסכם על רוטציה על תפקיד ראש העיר בינו ובין נציג הפועל המזרחי ולאחר כהונה של חצי שנה בראשות העיר העביר משה בגנו את התפקיד לאהרונוביץ'. 
לאחר הבחירות של 1955 המשיך לכהן כראש העיר, אך התפטר בספטמבר 1957 כדי לפנות את התפקיד שוב לבגנו, בהתאם להסכם רוטציה ביניהם. לאחר הבחירות ב-1959 התחזקה הרשימה המשותפת של אגודת ישראל ופועלי אגודת ישראל ואהרונוביץ כיהן כראש העיר לכל אורך הקדנציה. לאחר בחירות 1965, בהן נחלשה המפד"ל וירדה מארבעה לשלושה מנדטים חתם אהרונוביץ' הסכם קואליציוני עם המערך והותיר את המפד"ל באופוזיציה. באוגוסט 1966 התפטר אהרונוביץ מתפקיד ראש העיר והעביר את התפקיד לידי שמואל וינברג.

כתביו

ראובן אהרונוביץ כתב שני ספרי זכרונות אוטוביוגרפיים שלא יצאו לאור: "יומן פולין" ו"יומן ארץ ישראל", בהם הוא מספר בקצרה על קורות משפחתו ועל החיים הפוליטיים שלו החל מגיל צעיר.
לאחר מותו נקרא על שמו קטע מרחוב השומר בבני ברק.